Cum să vă dresați câinele 


De la corespondentul nostru din Mexic 

„CÂINELE meu nu vine când îl chem!“ „Câinele meu latră de se plâng 
vecinii.“ „Câinele meu sare întotdeauna pe mine şi pe musafiri.“ Supăraţi, 
stăpânii unor astfel de câini se întreabă: „Ce pot să fac?“ 


Răspunsul ar putea fi: Dresaţi-l, mai bine zis învăţaţi-l să răspundă la 
comenzi simple. Desigur, cel mai bine este să începeţi educarea câinelui 
când e încă mic. Dar şi câinii mari pot să înveţe! Marcos din Mexic, un 
specialist în dresajul câinilor, spune: „Vârsta minimă la care poate fi 
dresat un câine este patru luni, iar cea maximă e cinci ani. Dar i-am 
învăţat comenzile de bază şi pe cei de zece ani“. 


Câinii sunt animale inteligente. Unii au fost dresați să găsească droguri 
şi explozibil, alţii să-i ajute pe cei cu handicap fizic şi chiar să meargă în 
misiuni de căutare şi salvare a persoanelor dispărute. Dar cum vă puteţi 
dresa câinele ca să asculte de dumneavoastră? 


Zestrea genetică 


Mai întâi de toate trebuie să ştiţi câte ceva despre zestrea genetică a 
câinelui dumneavoastră. Câinii, ca şi lupii, au simţul ierarhiei. Ei au 
tendinţa înnăscută de a trăi în haită şi de a se supune unui conducător. 
Familia dumneavoastră este „haita“ câinelui, iar el trebuie să înţeleagă 
că dumneavoastră sunteţi conducătorul. 


Într-o haită de lupi, conducătorul îşi alege cel mai cald şi mai bun loc 
pentru dormit. El mănâncă întotdeauna înaintea celorlalţi. Aşadar, dacă îi 
permiteţi să doarmă în patul dumneavoastră sau să se urce pe mobilă, 
câinele poate trage concluzia că el este şeful. La fel se poate întâmpla şi 
dacă îi daţi să mănânce bucate gustoase direct de pe masă. 


Încă de mic, cățelul poate învăţa să vi se supună. Cum anume? Încercaţi 
să-i susţineţi privirea până când se uită în altă parte. O bună metodă 
pentru a-l pune într-o poziţie de inferioritate este să-l frecaţi pe burtică în 
timp ce stă culcat pe spate. Dacă vă dă bătaie de cap şi nu se opreşte 
când îi spuneţi „Nu!“, încercaţi să-l ignoraţi sau să ieşiţi din încăpere. 


Dacă răspunde la comenzi, înseamnă că înţelege că dumneavoastră 
sunteţi conducătorul. În cazul în care nu vă impuneţi ca şef, cățelul ar 
putea să creadă că este egalul sau chiar superiorul dumneavoastră, ceea 
ce i-ar putea afecta comportamentul. 


Comenzi simple 


Pentru a-l învăţa comenzile de bază vă trebuie o zgardă, o lesă şi multă, 
multă răbdare. Un manual de dresaj recomandă următoarele: 1) Daţi o 


comandă simplă şi scurtă, 2) arătaţi-i ce doriţi să facă şi 3) lăudaţi-l 
imediat ce îndeplineşte acea acţiune. Tonul vocii este mult mai important 
decât cuvintele. O comandă trebuie dată pe un ton ferm, iar o laudă 
trebuie făcută pe un ton vesel, plin de afecţiune. 


Nu e necesar să-l corectaţi bătându-l sau lovindu-l cu piciorul. „Spun pur 
şi simplu «Nu» pe un ton ferm şi lungind vocala, iar câinele înţelege că 
nu îmi place ce a făcut“, spune Marcos, instructorul despre care s-a 
vorbit mai înainte. În continuare, el afirmă: „Câinele este suficient de 
inteligent ca să înţeleagă când îl lăudaţi şi când îl certaţi“. 


Dacă e nevoie să luaţi o măsură mai severă, îl puteţi apuca de ceafă şi 
scutura uşor în timp ce-i spuneţi „Nu“. Mustrările trebuie făcute în 
timpul „incidentului“ sau imediat după aceea. Ţineţi minte: Un câine nu- 
şi dă seama de ce este certat dacă îl mustraţi la câteva minute sau ore 
după ce a făcut o boacănă. Şi nici nu înţelege de ce acelaşi lucru este 
uneori greşit, iar alteori, nu. Aşadar, fiţi consecvent. 


Comanda fundamentală este „Şezi!“ Dacă o învaţă, îl veţi putea ţine sub 
control atunci când devine foarte activ. De pildă, îi puteţi da câinelui 
această comandă dacă începe să sară pe musafiri. Cum? Puneţi lesa pe el 
şi daţi-i comanda „Şezi!“ în timp ce-l apăsaţi pe crupă şi-l ridicaţi uşor de 
lesă. Lăudaţi-l imediat. Repetaţi până când va îndeplini singur comanda. 


Pentru a-l învăţa să rămână în această poziţie, staţi în faţa lui, ridicaţi 
mâna cu palma îndreptată către el şi daţi comanda „Aşteaptă!“ Dacă se 
mişcă, spuneţi „Nu“ şi determinaţi-l să revină la poziţia iniţială. Repetati 
comanda şi lăudaţi câinele când stă aşezat câteva momente. Când 
observați că răspunde la comandă, măriţi treptat intervalul de aşteptare, 
precum şi distanţa dintre dumneavoastră şi câine. 


Cea mai bună metodă de a învăţa câinele să vină la stăpân este să folosiţi 
o lesă lungă şi să-l trageţi uşor după dumneavoastră, în timp ce-l chemaţi 
pe nume şi-i daţi comanda „Aici!“ Pe măsură ce câinele vine către 
dumneavoastră, faceţi câţiva paşi înapoi şi continuaţi să-l lăudaţi. Curând 
va răspunde la chemare fără să fie tras de lesă. Dacă scapă din lesă şi nu 
răspunde la comanda „Aici!“, chemaţi-l şi fugiţi în direcţia opusă. Câinele 
vă va urma din instinct. 


Avertisment: Nu folosiţi niciodată comanda „Aici!“ când v-a înşelat 
aşteptările şi, de pildă, vreţi să-l certaţi. Câinele trebuie să înveţe că 
răspunzând la această comandă va avea parte de „favoruri“, adică va fi 
lăudat sau i se va da de mâncare. Dacă vă pierdeţi răbdarea în timp ce-l 
învăţaţi această comandă, câinele va înţelege că a veni la stăpân este 
ceva neplăcut şi, prin urmare, deloc de dorit. 


Puteţi să-l învăţaţi şi să meargă alături de dumneavoastră la pas, fără să 
o ia înainte sau să rămână în urmă. În acest sens aveţi nevoie de o zgardă 
cu zale şi de o lesă scurtă. Având câinele în partea stângă, daţi comanda 


„Pas!“ şi faceţi un pas înainte cu piciorul stâng. Dacă încearcă să v-o ia 
înainte sau să rămână în urmă, trageţi scurt şi ferm de lesă şi repetaţi 
comanda. Lăudaţi-l când îndeplineşte bine comanda. 

Cum puteţi opri câinele să sară pe dumneavoastră? O modalitate ar fi să 
folosiţi comanda „Jos!“, urmată de „Şezi!“ Alta ar fi să-i luaţi labele din 
faţă în câte o mână şi să păşiţi spre el repetând comanda „Jos!“ Când 
ascultă, lăudaţi-l. 

Un tovarăş loial 

Nu uitaţi: Câinele este un animal sociabil. Dacă-l ţineţi mult timp închis, 
va fi hiperactiv, va lătra foarte mult şi va avea un comportament 
distructiv. Dacă-l veţi dresa, veţi avea o companie încântătoare şi un 
tovarăş loial şi în nici un caz o pacoste! 

[Chenarul/Fotografiile de la pagina 24] 

Sugestii pentru a vă dresa câinele 

1. Fiţi consecvent când folosiţi cuvintele pentru comenzi. 

2. Câinilor le place să fie chemaţi pe nume; în felul acesta le atrageţi 
atenţia. Aşadar, spuneţi-i numele când daţi o comandă („Ringo, şezi!“”). 
Dar nu-i folosiţi numele când vreţi să-l corectaţi, de pildă în comanda 
„Nu!“ Câinele trebuie să înţeleagă că răspunzând când e chemat pe 
nume primeşte întotdeauna o recompensă. 


3. Când îl recompensaţi, nu fiţi zgârciţi cu laudele. Mulţi câini sunt mai 
receptivi la afecţiune decât la hrană. 


4. Şedinţele de lucru trebuie să fie scurte şi plăcute. 

5. Nu-i induceţi, fără să vreţi, un comportament greşit, dându-i prea 
multă atenţie când face ce nu trebuie. Asta nu va duce decât la repetarea 
greşelii. 

[Legendele fotografiilor] 

Lăudaţi-l 

„Ringo, şezi!“ 

[Proveniența informaţiilor] 


Adaptare după Never, Never Hit Your Dog şi American Dog Trainers 
Network 

Învăţaţi-vă cățelul să fie curat 


Un căţel poate fi învăţat să-şi facă nevoile într-un anumit loc când are 
între şase şi opt săptămâni. Potrivit cărţii Dog Training Basics, dacă vreţi 
să aveţi un căţel curat trebuie să-l puneţi într-un loc îngrădit, să-l dresați 
şi să-l lăudaţi; în plus, e nevoie de sincronizare. În mod normal, unui căţel 
nu-i place să-şi murdărească locul unde doarme. Prin urmare, ţineţi-l 
închis când nu e supravegheat. Observaţi când vrea să-şi facă nevoile şi 
ajutaţi-l să reţină unde e locul respectiv. Duceţi-l acolo (în lesă) imediat 
după ce se trezeşte, după fiecare masă, după ce se joacă şi înainte de a 
merge la culcare. Lăudaţi-l când îşi face nevoile. Il puteţi învăţa un 
cuvânt care să-l stimuleze în această privinţă. 


Când puiul nu e închis, fiţi atent la toate manifestările care anunţă 
urinarea şi defecarea: se opreşte brusc din joacă, se învârte în cerc, 
miroase pardoseala sau aleargă de colo-colo. Dacă-l prindeţi asupra 
faptului în casă, certaţi-l şi scoateţi-l imediat afară.* Reţineţi: Nu e de 
nici un folos să-l corectaţi după ce a trecut ceva timp de când a greşit. 
Ştergeţi „locul accidentului“ cu o soluţie de apă cu oţet pentru a 
îndepărta mirosul neplăcut, altminteri puiul va merge în continuare în 
acelaşi loc pentru a-şi face nevoile. 


[Notă de subsol] 


Când cățelul vă iese bucuros în întâmpinare, de obicei urinează 
involuntar; e ceva normal. Puiul arată, de fapt, că vă recunoaşte ca 
stăpân şi conducător. Dacă-l certati, problema se va agrava, deoarece va 
urina probabil şi mai mult pentru a vă arăta că dumneavoastră sunteţi 
şeful. Când câinele ajunge la vârsta de doi ani, această manifestare de 
obicei încetează. 


Vă pune câinele în pericol copiii? 
DE LA CORESPONDENTUL NOSTRU DIN AFRICA DE SUD 


SYDNEY, în vârstă de doi anişori, s-a apropiat prea mult de un rottweiler 
agresiv, care era legat. Câinele a sărit la Sydney, i-a sfâşiat pielea de pe 
cap şi aproape că i-a rupt urechea stângă. Micuţului Sydney va trebui să i 
se facă mai multe grefe de piele. 


Deoarece tot mai mulţi oameni folosesc câini pentru pază, există tot mai 
multe cazuri în care câinii au atacat copii. Printre rasele de câini despre 
care se ştie că au atacat copii pot fi amintite următoarele: rottweiler, 
doberman, buldog, alsacian (ciobănesc german) şi bullterrier. Un sondaj 
efectuat în Africa de Sud a dezvăluit faptul că, în cazurile examinate, 
majoritatea copiilor muşcaţi au fost atacați de câini pe care îi cunoşteau. 
Aproape jumătate dintre ei au fost victime ale câinilor vecinilor, iar un 
sfert au fost muşcaţi de propiii lor câini. In numai 10% din numărul 
atacurilor, cei vinovaţi erau câinii vagabonzi. Deseori, probabil fără să-şi 


dea seama, victima a fost cea care l-a întărâtat într-un fel oarecare pe 
câine. Evident, multe atacuri ar putea fi evitate dacă stăpânii câinilor şi 
părinţii ar lua unele măsuri de precauţie. 


Învăţaţi-vă copilul 


Mulţi dresori de câini subliniază importanţa faptului de a nu-i lăsa pe 
copiii mici împreună cu câinii, fără să fie supravegheați de un adult. 
Copiii mici nu ştiu cum să se poarte cu animalele. Ei trebuie învăţaţi. De 
aceea, mulţi oameni au grijă ca, în lipsa unui adult responsabil, câinii şi 
copiii mici să fie ţinuţi în locuri diferite. În cartea Childproofing Your 
Dog, dresorul Brian Kilcommons remarcă următoarele: „Din relatările 
auzite s-a constatat că majoritatea problemelor apar atunci când adulţii 
nu sunt cu ochii pe copii“. 


Deseori, animalele sunt cele care trebuie apărate de copii! Kilcommons a 
fost chemat în ajutor când câinele unei familii s-a repezit la un copil. 
Neatentul tată a explicat că băieţelul său, în vârstă de doi ani şi jumătate, 
a fugit spre câine, care dormea, şi l-a lovit puternic cu piciorul. Evident, 
de durere, câinele s-a repezit la copil. In această situaţie, câinele s-a 
dovedit a fi demn de laudă fiindcă nu l-a muşcat pe copil. Acelaşi dresor îi 
sfătuieşte pe părinţi astfel: „Nu-i permiteţi copilului să-i facă unui câine 
ceea ce nu i-aţi permite să-i facă unui alt copil“. 


Învăţaţi-vă copilul cum să se poarte frumos cu animalele. Învăţaţi-l să nu 
sâcâie niciodată un câine. Părinţii trebuie să fie atenţi şi să sesizeze orice 
posibile pericole când copiii şi câinii sunt în acelaşi loc. Dacă observați că 
câinele încearcă să plece sau să se ascundă de un copil, nu-l lăsaţi pe 
copil să-l urmărească. Dacă copilul merge după câine şi îl întărâtă, 
singura cale de apărare a câinelui este aceea de a lătra, de a mârâi sau 
chiar de a muşca. Părinţii trebuie să-i disciplineze încontinuu, astfel 
încât, atât câinele, cât şi copilul să ştie că ceea ce spune părintele este 
serios. 


Nu trataţi câinele ca pe un intrus. Când unei perechi căsătorite care are 
un câine i se naşte primul copilaş, proaspeţii părinţi pot avea tendinţa de 
a ignora câinele şi de a-l scoate în curte. Deşi este înţelept să se ia 
măsuri preventive, dresorul Richard Stubbs ne sfătuieşte: „Câinele nu 
trebuie tratat ca un intrus. Dimpotrivă, purtaţi-vă ca şi până acum, 
acordându-i atenţie într-o măsură rezonabilă“. 


Fiţi atenţi cum se poartă copilul vostru cu câinii necunoscuți. Dacă 
copilul va vedea pe stradă o persoană necunoscută care şi-a scos câinele 
la plimbare, ce va face copilul? Va alerga nerăbdător să mângâie câinele? 
Invăţaţi-l să nu facă lucrul acesta. Mai întâi trebuie să-i ceară 
permisiunea stăpânului. Apoi, dacă stăpânul câinelui este de acord, el 
poate merge spre câine încet, ca să nu-l sperie. Ar trebui să facă 
cunoştinţă cu el stând la o distanţă mică de câine şi vorbindu-i calm. 
Câinele care este prietenos se va apropia de copil. Pe câinii vagabonzi 


este mai bine să-i lăsaţi în pace. — Vezi chenarul „Limbajul trupului la 
câini“, pagina 22. 


Dresarea câinelui 


Lăudaţi-vă întotdeauna câinele şi fiţi buni cu el. Pedeapsa sau cuvintele 
aspre nu il vor face să înveţe mai repede, ci, dimpotrivă, vor avea un 
efect contrar. Este bine să-l învăţaţi pe câine să vină când este chemat pe 
nume şi, de asemenea, să asculte unele comenzi de bază, cum ar fi: 
„Şezi!“ Câinele învaţă astfel să-i fie supus stăpânului său, iar acest lucru 
îi permite stăpânului să-l ţină mai bine în frâu în situaţiile dificile. Cele 
mai eficiente sunt cuvintele şi frazele simple. Folosiţi mereu aceleaşi 
cuvinte şi fraze. Când câinele face ceea ce i-aţi cerut, răsplătiţi-l imediat 
fie lăudându-l, fie mângâindu-l, fie dându-i o bucăţică din mâncarea 
favorită. Ca efectul să fie cel scontat, câinele trebuie răsplătit imediat 
după ce a făcut ceea ce i s-a cerut. Următorul pas important este 
repetarea gestului până când acesta i se întipăreşte bine. 


Dacă vă cumpăraţi un câine, fie unul mic, fie unul mai bătrân, acesta 
trebuie ajutat să se obişnuiască cu copiii. Copiii reacţionează diferit de 
adulţi. Sunt mai gălăgioşi şi mai impulsivi şi este mult mai probabil că vor 
alerga spre câine, care s-ar putea să se sperie. Este bine să-l obişnuiţi pe 
câine cu astfel de gesturi neaşteptate. Când copiii nu sunt prin preajmă, 
obişnuiţi-l pe câine cu zgomotele bruşte. Faceţi ca dresarea să fie o joacă. 
Daţi-i câinelui o comandă şi alergaţi brusc spre el. După aceea, răsplătiți- 
l imediat. Strigaţi la el tot mai tare. În final, lăudaţi-l şi mângâiaţi-l cu 
căldură. După puţin timp îi va plăcea acest joc. 


Copiilor mici le place să îmbrăţişeze câinii, dar trebuie să-i învăţaţi să nu 
facă lucrul acesta, deoarece unii câini se sperie când cineva se apropie 
de ei atât de mult. În cazul în care copilul îmbrăţişează câinele, învăţaţi-l 
pe câine să accepte aceasta. Imbrăţişaţi-vă scurt câinele, după care daţi-i 
o bucăţică din mâncarea preferată şi lăudaţi-l. Treptat, îmbrăţişările pot 
deveni tot mai lungi. Dacă câinele mârâie sau îşi arată colții, cereţi 
ajutorul unui dresor calificat. 


Câinele agresiv 


Se pare că unii câini sunt agresivi din fire, de aceea ei pot fi un pericol 
pentru membrii casei. Câinii-mascul sunt, de obicei, mai agresivi. 


Câinelui căruia îl place să domine nu suportă să fie mângâiat, îndeosebi 
în zonele sensibile, cum ar fi faţa şi gâtul. Alteori însă, câinele se poate 
apropia de voi, vă poate împinge uşor sau chiar îşi poate pune labele în 
poala voastră, „cerând“ atenţie. El poate păzi zonele strategice ale casei, 
nelăsându-i nici măcar pe membrii familiei să intre în acele zone. Deseori 
îşi arată posesivitatea faţă de anumite obiecte, cum ar fi jucăriile, şi 
poate mârâi sau poate înceta să mai muşte din ele dacă te apropii de el 
când este ocupat cu ele. 


Ca să-şi consolideze poziţia de stăpâni, aceşti câini vor ignora în mod 
deliberat comenzile cunoscute. Ei se pot ciocni de copii sau se aşteaptă 
să iasă primii pe uşă. De asemenea, ei pot încerca să se urce pe oameni 
cu picioarele din faţă. Acest gest, afirmă Brian Kilcommons, este „un gest 
de dominare“ şi „nu are legătură cu relaţiile sexuale“. El ne avertizează 
că acesta „este întotdeauna un semn că câinele crede că el comandă. Cu 
siguranţă, urmează o divergență“. Câinele mai poate avea obiceiul de a 
prinde cu gura mâna stăpânului, cerând astfel atenţie. 


Aceste semne de agresivitate nu trebuie trecute cu vederea. 
Agresivitatea nu va dispărea pur şi simplu; mai degrabă ea se va 
intensifica, iar copiii din casă pot fi în pericol. Mulţi dresori sunt de 
părere că un astfel de câine trebuie castrat, indiferent de sex, întrucât, în 
general, aceasta îl face să fie mai puţin agresiv. 


Nu este recomandabil să întărâtaţi un câine agresiv ca să-i arătaţi cine 
este stăpânul. In realitate, înfruntarea agresivă şi disciplinarea aspră ar 
putea fi periculoase. Câinelui i se poate arăta în moduri mult mai subtile 
cine comandă. 


De fiecare dată când un câine agresiv se apropie de voi ca să-i acordaţi 
atenţie, iar voi i-o acordati, nu faceţi altceva decât să-i întăriţi încă o dată 
convingerea că el comandă. De aceea, când un astfel de câine cere 
atenţie, ignoraţi-l. Intreaga familie trebuie să colaboreze în acest sens. La 
început, câinele s-ar putea să fie uimit şi poate chiar să latre şi să vă 
privească drăgăstos, dar împotriviţi-vă tentaţiei de a ceda. Când se 
retrage, şi, probabil, merge să se aşeze în colţul lui, ei bine, acesta este 
momentul în care puteţi să-i acordaţi puţină atenţie. In felul acesta 
câinele învaţă că voi sunteţi stăpânul şi că voi decideţi când trebuie să-i 
acordaţi atenţie. 


Jocurile agresive, cum ar fi „lupta cu odgonul“ şi luptele greco-romane, 
pot stimula tendinţa de dominare, de aceea trebuie evitate. Este de 
preferat ca acestea să fie înlocuite cu jocuri neagresive. 


Este mai bine dacă câinele nu doarme în dormitor. Dormitorul este o 
zonă „privilegiată“, iar dacă i se permite să doarmă acolo, aceasta i-ar 
putea da câinelui în casă o poziţie mai înaltă decât cea a copiilor. 
Dimpotrivă, culcuşul câinelui trebuie aşezat în bucătărie sau într-o cuşcă 
de afară. Deseori stăpânii sunt muşcaţi chiar în dormitorul lor de un 
câine agresiv. 


Dacă în pofida eforturilor depuse câinele nu reacţionează sau dacă în 
timp ce este dresat sau în orice alt moment vă simţiţi ameninţaţi, apelaţi 
la ajutorul unui dresor competent. Medicul veterinar v-ar putea 
recomanda unul. Inainte ca să-l angajaţi pe dresor, discutaţi cu el despre 
metodele lui de dresare şi asiguraţi-vă că sunteţi mulţumiţi de ele. 
Dresorul Richard Stubbs ne avertizează: „Dacă un câine agresiv poate 
răspunde la comenzile unui dresor profesionist, acest fapt nu garantează 


că îi va răspunde şi stăpânului la fel“. Stăpânul câinelui trebuie să fie 
sigur că poate să-şi ţină câinele sub control în situaţii critice. 


Unii câini vor continua să fie agresivi chiar şi după cea mai competentă 
instruire, iar păstrarea lor pune familia în pericol. După ce v-aţi străduit 
să faceţi tot ce puteţi, s-ar putea să consideraţi că este mai bine să 
scăpaţi de câine decât să riscaţi şi să vă puneţi în pericol. Este bine dacă 
veţi cere sfatul unui veterinar sau al unui dresor. Poate îi veţi găsi 
câinelui o nouă locuinţă, dar, desigur, aveţi obligaţia de a-l anunţa pe 
noul stăpân al câinelui de problemele pe care le-aţi avut cu acesta. 


Dresorul Peter Neville ne sfătuieşte: „Câinii cărora le place să domine 
trebuie trataţi numai după nişte norme foarte severe, şi trebuie văzut cu 
foarte multă grijă cine va fi în pericol şi cât de mare va fi pericolul. Dacă 
persoanei celei mai expuse pericolului nu i se poate asigura siguranţa, 
atunci este mai bine să-i alegeţi cu grijă câinelui un nou stăpân sau să fie 
omorât“. 


Copiii pot învăţa şi pot trage foloase pe plan afectiv dacă au câini sau 
animale favorite. Supraveghindu-i în mod corespunzător, părinţii vor lua 
măsuri ca toate amintirile pe care le vor avea copiii lor despre animalele 
lor favorite să fie plăcute. 

Limbajul trupului la câini 


Comportamentul specific câinelui agresiv dezvăluie intenţiile lui 
neprietenoase. Învăţându-vă copilul să înţeleagă acest limbaj al trupului 
câinelui, îl puteţi ajuta să evite situaţiile periculoase. 


e Câinele agresiv va încerca să pară mai mare. Poate îşi va zbârli părul 
de pe spate. Câinele poate lătra sau mârâi, ţinându-şi coada drept în sus. 
Dacă dă repede şi energic din coadă, aceasta nu înseamnă prietenie. 
Lăsaţi câinele în pace. 


e Câinele fricos îşi lasă capul şi urechile în jos, iar coada şi-o ţine în jos 
sau între picioare. Dacă vă apropiaţi de un astfel de câine, el poate 
deveni agresiv din cauza fricii. Daţi-i pace. 


e Câinele liniştit îşi ţine capul nici prea sus, nici prea jos, are gura 
deschisă, iar coada puţin mai jos de linia corpului, însă fără să-i atârne. 
Dacă dă din coadă, înseamnă că este prietenos. În general vă puteţi 
împrieteni cu acest gen de câine. 


(Adaptare după cartea Childproofing Your Dog, de Brian Kilcommons şi 
Sarah Wilson.) 

Pentru siguranţa câinelui 
1. Supravegheaţi copiii mici şi câinii. 
2. Învăţaţi-vă copilul să nu sâcâie niciodată un câine. 


3. Când vreţi să mângâiaţi un câine necunoscut, cereţi-i mai întâi voie 
stăpânului. 


4. Dresaţi-vă câinele să asculte unele comenzi de bază. 
5. Obişnuiţi-vă câinele să fie îmbrăţişat. 


6. Evitaţi jocurile agresive. 


